

VILNIAUS RAJONO SAVIVALDYBĖS ADMINISTRACIJA

Biudžetinė įstaiga, Rinktinės g. 50, LT-09318 Vilnius, tel.: (8 5) 275 1990, 275 1961, 275 6925,

el. p. [vrsa@vrsa.lt](mailto:vrsa@vrsa.lt), interneto svetainė [www.vrsa.lt](http://www.vilniaus-r.lt/), el. pristatymo dėžutės adresas 188708224

Duomenys kaupiami ir saugomi Juridinių asmenų registre, kodas 188708224

## **PRANEŠIMAS ŽINIASKLAIDAI**

2023 m. lapkričio 15 d.

**Naujovė Vilniaus rajono savivaldybėje: tarybos posėdžiai – ir gestų kalba**

**Trečiadienį Vilniaus rajono savivaldybės tarybos posėdis pirmą kartą transliuotas jį verčiant į gestų kalbą. Numatoma, kad šis vertimas nuo šiol vyks kiekviename tarybos posėdyje.**

Pasak naujovę inicijavusio mero Roberto Duchnevičiaus, toks sprendimas yra jo įsipareigojimas puoselėti įtraukią ir prieinamą savivaldą visiems gyventojams, nepaisant skirtingų bendravimo poreikių ir galimybių.

„Tai nedidelis, bet labai reikšmingas žingsnis griaunant viešosios informacijos sklaidos barjerus. Turime didinti visų gyventojų įsitraukimą į vietos valdymą, užtikrinti, kad jie lygiomis teisėmis galėtų jame dalyvauti, žinotų, kaip ir kokie rajonui svarbūs klausimai priimami. Klausos sutrikimų turintiems žmonėms dabar bus kur kas lengviau stebėti tarybos posėdžio metu savivaldybės administracijos darbuotojų, tarybos narių pristatomus projektus, pasisakymus, balsavimo rezultatus. Tikiuosi, kad gyventojai šią naujovę noriai ir aktyviai priims“, – teigia R. Duchnevič.

Tarybos posėdžius į gestų kalbą vers Lietuvių gestų kalbos vertimo centro vertėjai. Su šia įstaiga Vilniaus rajono savivaldybės administracija pasirašė bendradarbiavimo sutartį.

Posėdžio transliacija yra rodoma padalytame ekrane, kuriame realiuoju laiku matosi tiek kalbėtojas, tiek ir gestų kalbos vertėjas.

„Dėkoju šio centro atstovams, kurie noriai sutiko bendradarbiauti. Kartu su jais atlikome būtinus paruošiamuosius darbus, išsprendėme kylančius organizacinius ir techninius iššūkius. Šio centro vertėjai tokią paslaugą ne vienerius metus teikia ir kitoms valstybės institucijoms. Todėl jų patirtis mums pirmą kartą vykdant šią paslaugą savivaldybėje yra labai vertinga“, – teigia bendradarbiavimo sutartį pasirašęs Vilniaus rajono savivaldybės administracijos direktorius Vladislav Kondratovič.

Visi Vilniaus rajono savivaldybės tarybos posėdžiai yra viešai transliuojami šios savivaldybės YouTube ir Facebook platformose. Pastarojoje posėdžių transliacijos pradėtos rodyti taip pat dabartinės savivaldybės administracijos iniciatyva.

Daugiau informacijos:

Vilniaus rajono savivaldybės administracijos

Viešųjų ir tarptautinių ryšių skyrius

Tel. +370 (5) 273 0979, mob. +370 683 84 830

El. p. vr@vrsa.lt

